KOMISJONI MÄÄRUS (EL) 2020/785,

9. juuni 2020,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate kromafenosiidi, fluometurooni, pentsükurooni, sedaksaani, τ-fluvalinaadi ja triasoksiidi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Kromafenosiidi, fluometurooni, pentsükurooni, sedaksaani ja τ-fluvalinaadi jääkide piirnormid on sätestatud määruse (EÜ) nr 396/2005 III lisa A osas. Määruses (EÜ) nr 396/2005 ei ole sätestatud triasoksiidi jääkide piirnorme ning kuna seda toimeainet ei ole lisatud kõnealuse määruse IV lisasse, kohaldatakse selle suhtes vaikeväärtust 0,01 mg/kg, mis on sätestatud kõnealuse määruse artikli 18 lõike 1 punktis b.

(2) Kromafenosiidi puhul esitas Euroopa Toiduohutusamet (edaspidi „toiduohutusamet“) põhjendatud arvamuse jääkide kehtivate piirnormide läbivaatamise kohta kooskõlas määruse (EÜ) nr 396/2005 artikli 12 lõikega 1 (2). Kromafenosiidi kasutamine ei ole liidus lubatud ning selle jaoks ei ole kehtestatud impordi puhul kohaldatavaid jääkide piirnorme. Toiduohutusamet jõudis järeldusele, et jääkide piirnormi kehtestamine määramispiiri tasemel tagaks liidu tarbijatele rahuldaval tasemel kaitse. Seega tuleks jääkide piirnormid määruse (EÜ) nr 396/2005 II lisas sätestada määramispiiri tasemel.

(3) Fluometurooni jääkide kehtivate piirnormide kohta esitas amet põhjendatud arvamuse kooskõlas määruse (EÜ) nr 396/2005 artikli 12 lõikega 1 (3). Toiduohutusamet soovitas jätkata jääkide kehtiva piirnormi kohaldamist puuvillaseemnete puhul. Selle aine kohta muid lubasid ei ole. Kuna selle toote puhul tarbijate jaoks ohtu ei ole, tuleks jäägi piirnorm sätestada määruse (EÜ) nr 396/2005 II lisas praegusel tasemel.

(4) Pentsükurooni jääkide kehtivate piirnormide kohta esitas amet põhjendatud arvamuse kooskõlas määruse (EÜ) nr 396/2005 artikli 12 lõikega 1 (4). Amet tegi ettepaneku muuta jäägi määratlust ning jõudis järeldusele, et ühegi toote puhul ei ole teave jääkide piirnormide kohta täielikult kättesaadav ning et riskijuhid peavad asjaolusid täiendavalt kaaluma. Kuna ohtu tarbijate jaoks ei ole võimalik välistada, tuleks määruse (EÜ) nr 396/2005 II lisas kehtestada jääkide piirnormiks konkreetne määramispiir.

(5) Sedaksaani puhul esitas toiduohutusamet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1 (5). Toiduohutusamet tegi ettepaneku muuta jääkide määratlust ja soovitas jätkata kehtivate piirnormide kohaldamist. Kuna tarbijate jaoks ohtu ei ole, tuleks määruse (EÜ) nr 396/2005 II lisas kehtestada jääkide piirnorm praegusel tasemel.

(6) τ-fluvalinaadi jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (6). Toiduohutusamet tegi ettepaneku muuta jääkide määratlust ja soovitas vähendada jääkide piirnorme maguskirsside, maasikate, söögipeedi, porgandite, spargelkapsa, ubade (kaunadeta), herneste (kaunadeta), seesamiseemnete, rapsiseemnete, puuvillaseemnete, odra, kaera, sigade (lihaskude, rasvkude, neerud), neerude (veised, lambad, kitsed, hobused) ja piima (veised, lambad, kitsed, hobused) puhul. Muude toodete puhul soovitas amet jääkide piirnormi suurendada või jätkata kehtivate piirnormide kohaldamist. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmäärataval tasemel. Toiduohutusamet jõudis järeldusele, et kurkide, kodulindude rasvkoe ja söödava rupsi (v.a maks ja neerud) puhul ei ole teave jääkide piirnormide kohta täielikult kättesaadav ning et riskijuhid peavad asjaolusid täiendavalt kaaluma. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(7) Triasoksiidi puhul esitas toiduohutusamet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1 (7). Amet soovitas vähendada jääkide piirnorme odra, kaera, rukki ja nisu puhul. Selle aine kohta muid lubasid ei ole. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas konkreetse määramispiiri tasemel või toiduohutusameti poolt kindlaksmäärataval tasemel.

(8) Toodete jaoks, mille töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega codex’is esitatud jääkide piirnorme (CXL), tuleks kehtestada jääkide piirnormiks konkreetne määramispiir või vaikeväärtus, nagu on sätestatud määruse (EÜ) nr 396/2005 artikli 18 lõike 1 punktis b.

(9) Komisjon pidas teatavate määramispiiride kohandamise vajaduse suhtes nõu Euroopa Liidu pestitsiidijääkide referentlaboritega. Kõnealused laborid jõudsid mitme toimeaine puhul järeldusele, et tehnika arengust tulenevalt on teatavate kaupade puhul vaja kehtestada konkreetne määramispiir.

(10) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(11) Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkusi on arvesse võetud.

(12) Seepärast tuleks määrust (EÜ) nr 396/2005 vastavalt muuta.

(13) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijakaitse kõrge tase on tagatud.

(14) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid jääkide piirnormide muutmisest tulenevate uute nõuete täitmiseks valmistuda.

(15) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2 Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete suhtes, mis olid toodetud liidus või imporditud liitu enne 6. jaanuari 2021.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 6. jaanuarist 2021.

Käesolev määrus on tervikuna siduv ja vahetult kohaldatav kõigis liikmesriikides. Brüssel, 9. juuni 2020 Komisjoni nimel eesistuja Ursula VON DER LEYEN

(1) ELT L 70, 16.3.2005, lk 1.

(2) Euroopa Toiduohutusamet. „Reasoned opinion on the review of the existing maximum residue levels for chromafenozide according to Article 12 of Regulation (EC) No 396/2005“ (Põhjendatud arvamus kromafenosiidi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal 2019; 17(1):5533.

(3) Euroopa Toiduohutusamet. „Reasoned opinion on the review of the existing maximum residue levels for fluometuron according to Article 12 of Regulation (EC) No 396/2005“ (Põhjendatud arvamus fluometurooni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal 2019; 17(1):5560.

(4) Euroopa Toiduohutusamet. „Reasoned opinion on the review of the existing maximum residue levels for pencycuron according to Article 12 of Regulation (EC) No 396/2005“ (Põhjendatud arvamus penkükurooni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal 2018; 16(12):5518.

(5) Euroopa Toiduohutusamet. „Reasoned opinion on the review of the existing maximum residue levels for sedaxane according to Article 12 of Regulation (EC) No 396/2005“ (Põhjendatud arvamus sedaksaani jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal 2019; 17(1):5544.

(6) Euroopa Toiduohutusamet. „Reasoned opinion on the review of the existing maximum residue levels for tau-fluvalinate according to Article 12 of Regulation (EC) No 396/2005“ (Põhjendatud arvamus τ-fluvalinaadi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal 2018; 16(11):5475.

(7) Euroopa Toiduohutusamet. „Reasoned opinion on the review of the existing maximum residue levels for triazoxide according to Article 12 of Regulation (EC) No 396/2005“ (Põhjendatud arvamus triasoksiidi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal 2019; 17(1):5525.